"شرط‌لردن آسیلی اولا‌راق اف-16 قیریجی‌لارینی آلماق بیزیم اوچون مومکون اولمایا‌جاق، ال-قولوموز باغلی اولماما‌لی‌دیر".
بونو خاریجی ایشلر ناظیری مولود چاووش اوغلو پایتاخت آنکارا‌داکی جمهور باشقانلیغی ایقامتگاهیندا امریکانین خاریجی ایشلر ناظیری آنتونی بلینکن ایله کئچیردیگی بیرگه مطبوعات کنفرانسیندا دئییب.
چاووش اوغلو تورکیه-نین اف-16 قیریجی‌لاری ایله باغلی گؤزلنتی‌لرینی آچیق شکیلده ایفاده ائتدیگینی بیل‌دیره‌رک دئییب کی، اف-16 قیریجی‌لاری‌نین آلینماسی اوچون ایکی اؤلکه‌نین (سوئد-فینلاندیا) ناتو عضو‌لوگونو شرطلن‌دیرمک دوزگون و عدالت‌لی اولمازدی. بون‌لار ایکی فرق‌لی مسئله‌دیر، هر ایکی‌سی‌نین شرط‌لری وار، اؤز زمینینده دانیشیق‌لار گئدیر. آنلاشما سندی وار. اونا گؤره ده ایکی‌سینی بیر-بیرینه شرط قویماق دوزگون یاناشما اولمازدی. یاخود دا شرط‌لردن آسیلی اولا‌راق اف-16 آلماق بیزیم اوچون مومکون اولمایا‌جاق. هر حالدا. ال-قولوموز باغلانماما‌لی‌دیر. تورکیه و امریکا رهبرلیگی‌نین بو مسئله‌ده اورتاق موضع توتماسی کریتیک‌دیر.
چاووش اوغلو"اف-16 تداروکونه اولان طلباتیمیزین اؤدنیلمه‌سی ایکی طرف‌لی علاقه‌لریمیزله یاناشی، ناتو-نون ساوونما ایمکان‌لاری اوچون ده واجیب‌دیر" ایفاده‌لریندن ایستیفاده ائدیب.
ناظیر چاووش اوغلو امریکانین سوریه-ده‌کی عهده ‌لیک‌لرینی ده خاطیرلادیب و داعشه قارشی پ.کا.کا/ی.پ.گ کیمی ترور تشکیلاتی ایله امکداش‌لیق ائتمیین دوزگون اولمادیغینی وورغولاییب.
چاووش اوغلو روسیا ایله باغلی ایسه دئییب:
"امریکا و آوروپا بیرلیگی تحریم لرینین تورکیه اوزریندن پوزولماسینا ایجازه وئرمه‌یه‌جگیمیزی دئییریک و ایجازه ده وئرمیریک".
بلینکن ایسه اؤز نؤوبه‌سینده دئییب کی، پرزیدنت جو بایدنین دئدیگی کیمی، تورکیه و ناتو-نون بیرگه عملیات قابیلیتی بیزیم اوچون هر زامان اؤنملی‌دیر.
امریکانین خاریجی ایشلر ناظیری بلینکن بایدن رهبرلیگی‌نین تورکیه-یه اف-16-لارین تداروکونه دستکی‌نین داوام ائتدیگینی بیل‌دیره‌رک دئییب:
"بیز تورکیه‌نین گونئی سرحدی ایله باغلی اصل تهلوکه‌سیزلیک ناراحات‌لیغینی آنلاییریق".
